b'\n_START_ARTICLE_\nGeorge Hopkins (padalec)\n_START_SECTION_\nSkok na Hudi\xc4\x8dev stolp\n_START_PARAGRAPH_\nOsvojitev vrha Hudi\xc4\x8devega stolpa je bil vedno podvig. George je stavil za 50 $ z Earlom Brockelsbyjem, da je zmo\xc5\xbeen pristati na vrhu. 1. oktobra 1941 je zjutraj s pilotom Joejem Quinnom brez vednosti uprave narodnega parka poletel iz mesta Rapid City ter uspe\xc5\xa1no dosko\xc4\x8dil na vrh. Toda 305-metrska vrv, ki mu jo je zatem odvrgel Quinn in po kateri naj bi se Hopkins spustil z vrha, je pristala preve\xc4\x8d ob robu in se zapletla v grmovje. Pilot Clyde Ice mu je popoldne dostavil novo vrv, a se je le-ta v zraku zapletla, zaradi skoraj\xc5\xa1nje no\xc4\x8di pa je Hopkins ni mogel razplesti. Ice se je vrnil ter mu odvrgel hrano, obleko in nepromo\xc4\x8dljivo ponjavo, saj se je obetal hlad in de\xc5\xbe. Drugi dan je Hopkins sporo\xc4\x8dil, da \xc5\xbeeli z vrha sko\xc4\x8diti s padalom, a je uprava narodnega parka to zavrnila in poslala po Ernesta K. Fielda in plezalskega vodnika Warrena Gorrella, ki naj bi organizirala plezalno re\xc5\xa1evalno akcijo, Hopkinsu pa je Ice odvrgel tople obleke in hrano. Field in Gorrell sta pri\xc5\xa1la 3. oktobra, vendar nista bila uspe\xc5\xa1na. Istega dne je Jack Durrance, ki je osamelec preplezal leta 1938, poslal telegram, v katerem je ponudil svojo pomo\xc4\x8d. Uprava parka jo je sperjela, a zaradi nezgodnega vremena je Durrance prispel \xc5\xa1ele 5. oktobra zve\xc4\x8der. Dotlej se je zaradi poro\xc4\x8danja Timesa in Newsweeka pod osamelcem zbalo \xc5\xbee veliko radovedno\xc5\xbeev, Hopkins pa je vseskozi zahteval, naj mu vr\xc5\xbeejo padalo. Re\xc5\xa1evalna akcija je stekla 6. oktobra ob 7.30. Poleg Durrancea so navezo sestavljali \xc5\xa1e plezalci Paul Petzoldt in Rapp na isti vrvi, Field, Gorrell in Chappell Cranmer na drugi ter Merril McLane in Henry Coulter na tretji. Zaradi zahtevnega pristopa so za prvih deset metrov potrebovali 1 uro; na vrh so dosegli ob 16.00. Ob 16.45 se je pri\xc4\x8del spust (Petzoldt in Rapp sta bila zadnja in sta odstranila plezalno opremo), ki se je kon\xc4\x8dal ob 21.30 .'